钦定古今图书集成/明伦汇编/氏族典/第245卷 > 张宋卿
## 钦定古今图书集成/明伦汇编/氏族典/第245卷 > 张宋卿

按《万姓统谱》：“宋卿，字恭父，博罗人。以《春秋》魁南省，擢
绍兴初进士第，除秘书省正字，迁校书郎。正色立朝，
权贵欲纳赂者，谢绝之。由是名重缙绅。终肇庆守。”

===张伯麟===按《尚友录》：伯麟字庆符，当涂人。少强学，不妄言笑，长
以气豪，里中每慕古人奇节，人未之知也。绍兴初，以
明经入太学，毅然诟面，直人短长，同舍生惮之。当是
时，秦桧主和议，百执事相戒以言，伯麟睹时事，常愤
之，因题斋壁云：“夫差而忘勾践之杀而父乎？”同舍生
见之大骇，请朽其壁，毋令谍者知，事闻累君不浅。伯
麟曰：“大丈夫苟得一死，无所惧也。”桧方文致太平元
夕，都市张灯，伯麟出游，过中贵人白谔门，见灯盛设，
取笔题其上，如斋壁所言。秦桧闻之，下伯麟于狱，棰
楚无全肤，流吉阳军。桧死，伯麟释回原籍。